“ศบค.” พบผู้ติดเชื้อ “โควิด” ใหม่ 19 ราย 4 รายอยู่ใน กทม. เป็นบุคลากรทางการแพทย์
“ศบค.” พบผู้ติดเชื้อ “โควิด” ใหม่ 19 ราย 4 รายอยู่ใน กทม. เป็นบุคลากรทางการแพทย์ จำนวนผู้ป่วยยืนยันสะสม 4,126 ราย
“ศบค.” พบผู้ติดเชื้อ “โควิด” ใหม่ 19 ราย 4 รายอยู่ใน กทม. เป็นบุคลากรทางการแพทย์ จำนวนผู้ป่วยยืนยันสะสม 4,126 ราย
8 ธ.ค. 2563

ศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (8 ธ.ค.63) ระบุพบผู้ป่วยยืนยันติดเชื้อรายใหม่เพิ่ม 19 ราย
โดยในจำนวนนี้เป็นผู้เดินทางมาจากต่างประเทศและเข้าสถานกักกันที่รัฐจัดให้ (State Quarantine) 14 ราย ประกอบด้วย เมียนมา 6 ราย , ตุรกี 1 ราย , บัลแกเรีย 1 ราย , โมร็อกโก 1 ราย , สหรัฐอเมริกา 2 ราย , สหราชอาณาจักร 1 ราย , เดนมาร์ก 1 ราย และบาห์เรน 1 ราย ผู้ที่เดินทางมาจากต่างประเทศ (เมียนมา) โดยไม่เข้าสถานที่กักกัน 1 ราย และผู้ติดเชื้อในประเทศ อยู่ในกรุงเทพมหานคร 4 ราย โดยทั้งหมดเป็นบุคลากรทางการแพทย์
ทั้งนี้ ทำให้จำนวนผู้ป่วยยืนยันสะสม ล่าสุดเพิ่มขึ้นเป็น 4,126 ราย เป็นผู้ป่วยที่ติดเชื้อภายในประเทศ 2,461 ราย ผู้ป่วยที่เดินทางมาจากต่างประเทศ 1,665 ราย อยู่ในสถานกักกันที่รัฐจัดให้ 1,139 ราย มีผู้ป่วยที่รักษาหายเพิ่ม 6 ราย รักษาหายแล้วรวมเป็น 3,874 ราย ยังมีผู้ป่วยรักษาตัวอยู่ในโรงพยาบาล 192 ราย ยอดผู้เสียชีวิตสะสมคงที่ 60 ราย
สำหรับรายละเอียดผู้ติดเชื้อรายใหม่ ดังนี้
รายที่ 1-6 เพศหญิง สัญชาติไทย อายุระหว่าง 24-37 ปี อาชีพพนักงานในสถานบันเทิง เดินทางมาจากเมียนมา ถึงไทยวันที่ 2 และ 5 ธ.ค.63 เข้าพักใน Local Quarantine จ.เชียงราย ตรวจหาเชื้อวันที่ 6 ธ.ค.63 ผลพบเชื้อ และมีอาการ เช่น มีไข้ ไอ เจ็บคอ ปวดศรีษะ สูญเสียการได้กลิ่น ปวดกล้ามเนื้อ ถ่ายเหลว ทั้งหมดเข้ารักษาตัวที่ รพ.เชียงรายประชานุเคราะห์
รายที่ 7 เพศหญิง สัญชาติไทย อายุ 38 ปี อาชีพธุรกิจส่วนตัว เดินทางมาจากตุรกี ถึงไทยวันที่ 23 พ.ย.63 เข้าพักใน Alternative State Quarantine (ASQ) กรุงเทพฯ ตรวจหาเชื้อวันที่ 23 พ.ย.63 ผลพบเชื้อ ไม่มีอาการ รักษาตัวที่ รพ.เอกชน
รายที่ 8 เพศชาย สัญชาติบัลแกเรีย อายุ 53 ปี อาชีพนักธุรกิจ เดินทางจากบัลแกเรีย ถึงไทยวันที่ 27 พ.ย.63 เข้าพักใน ASQ กรุงเทพฯ ตรวจหาเชื้อวันที่ 27 พ.ย.63 ผลพบเชื้อ ไม่มีอาการ รักษาตัวที่ รพ.เอกชน
รายที่ 9 เพศหญิง สัญชาติไทย อายุ 24 ปี เป็นนักศึกษา เดินทางมาจากโมร็อกโก ถึงไทยวันที่ 1 ธ.ค.63 เข้าพักใน State Quarantine (SQ) จ.ชลบุรี ตรวจหาเชื้อวันที่ 5 ธ.ค.63 ผลพบเชื้อ ไม่มีอาการ รักษาตัวที่ รพ.บางละมุง
รายที่ 10-11 เพศชาย สัญชาติไทย อายุ 62 ปี และเพศหญิง สัญชาติไทย อายุ 61 ปี เดินทางมาจากสหรัฐอเมริกา ถึงไทยวันที่ 2 ธ.ค.63 เข้าพักใน SQ จ.ชลบุรี ตรวจหาเชื้อวันที่ 5 ธ.ค.63 ผลพบเชื้อ ไม่มีอาการ รักษาตัวที่ รพ.บางละมุง
รายที่ 12 เพศชาย สัญชาติสวิตเซอร์แลนด์ อายุ 65 ปี เป็นนักท่องเที่ยว เดินทางมาจากสหราชอาณาจักร ถึงไทยวันที่ 2 ธ.ค.63 เข้าพักที่ ALQ ตรวจหาเชื้อวันที่ 5 ธ.ค.63 ผลพบเชื้อ ไม่มีอาการ รักษาตัวที่ รพ.เอกชน
รายที่ 13 เพศชาย สัญชาติเดนมาร์ก อายุ 73 ปี เป็นนักท่องเที่ยว เดินทางมาจากเดนมาร์ก ถึงไทยวันที่ 2 ธ.ค.63 เข้าพักที่ ASQ จ.ชลบุรี ตรวจหาเชื้อวันที่ 5 ธ.ค.63 ผลพบเชื้อ ไม่มีอาการ รักษาตัวที่ รพ.เอกชน
รายที่ 14 เพศหญิง สัญชาติไทย อายุ 32 ปี เป็นผู้ต้องขัง มีประวัติติดเชื้อโควิดเมื่อ 23 พ.ย.63 เดินทางมาจากบาห์เรน ถึงไทยวันที่ 6 ธ.ค.63 เป็นเคส PUI ตรวจที่สนามบินสุวรรณภูมิ รักษาตัวที่ รพ.บางเสาธง
รายที่ 15 เพศหญิง สัญชาติไทย อายุ 21 ปี อาชีพแม่บ้าน เดินทางมาจากเมียนมา เข้าประเทศไทยตามช่องทางธรรมชาติ ถึงไทยวันที่ 29 พ.ย.63 ตรวจหาเชื้อวันที่ 5 ธ.ค.63 ผลพบเชื้อ ไม่มีอาการ รักษาตัวที่ รพ.เชียงรายประชานุเคราะห์
รายที่ 16-19 เพศหญิง สัญชาติไทย อายุ 25-40 ปี เป็นบุคลากรทางการแพทย์ ปฏิบัติงานที่ ASQ และ รพ.เอกชน ตรวจหาเชื้อวันที่ 4 และ 5 ธ.ค.63 ผลพบเชื้อ มีไข้ มีน้ำมูก ปวดศรีษะ ปวดกล้ามเนื้อ รักษาตัวที่ รพ.เอกชน ในกรุงเทพฯ




 
 